Tapparan huippuvire jatkuu – HIFK sai revanssin HPK:sta | Yle Urheilu | yle.fi
21.9.2019 klo 20.06päivitetty 21.9.2019 klo 21.45
Kristian Kuusela iski Tapparan 3–1-osuman. AOP
Tappara, Kärpät, HIFK, Kookoo ja Ässät juhlivat voittoja miesten jääkiekkoliigan lauantain kierroksella.
Loppulukemat viimeistelivät kolmannessa erässä Tyler Morley sekä tyhjään maaliin osunut Juhani Jasu.
Lammikko ratkaisi voittopisteet Kärpille
Samalla jyväskyläläiset kärsivät jo neljännen peräkkäisen tappionsa.
– Olimme huolellisempia kiekon kanssa kuin eilen KalPa-pelissä, mutta muutama virhe tuli, josta Kärpät huippujoukkueena rankaisi. Pääsimme vielä johtoasemaan kolmannessa erässä, mutta kaverille pomppi lopussa. Kovaa oppia saatiin jälleen, JYP-luotsi Pekka Tirkkonen näki.
HIFK sai revanssin
Perjantaina HPK:lle kotikentällään taipunut Helsingin IFK nappasi hämeenlinnalaisjoukkueesta maukkaan revanssin, kun se anasti jatkoajan jälkeen pisteet Rinkelinmäeltä 5–4-voitolla. IFK:n voiton takuumies oli viime kaudella HPK:ssa Suomen mestaruutta juhlinut Teemu Turunen, joka löi kaksi ylivoimamaalia Kerhon verkkoon, sekä ratkaisumaalin jatkoajalla tehnyt 17-vuotias Anton Lundell.
– Se oli värikäs ilta, jossa sattui ja tapahtui. Maaleja, ulosajo ja molemmat joukkueet vaihtoivat maalivahtia. Jouduimme puolustamaan paljon. Meidän hyökkäyspeli lähti rullaamaan kolmannessa erässä ,HIFK:n valmentaja Jarno Pikkarainen summasi.
Ässät syvensi Ilveksen tuskaa
Ässät juhlisti Porissa suomalaista kiekkolegendaa Raimo Kilpiötä ennen illan otteluaan Ilvestä vastaan nostamalla Kilpiön pelipaidan Isomäen jäähallin kattoon. Kuusi Suomen mestaruutta urallaan voittanut Kilpiö toimi Ässien kapteenina vuosina 1967-77.
Ilveksestä povattiin yhtä kauden yllättäjistä, mutta joukkueen pistesaldo näyttää yhä viiden ottelun jälkeen nollaa.
– Olemme parempia kuin mitä nykyinen tulos antaa ymmärtää. Koko ajan haemme ratkaisua siihen, että peli aukeasi. Mihinkään voivotteluun tässä on silti turha sortua,Ilveksen päävalmentaja Karri Kivi totesi.
Kookoolle toinen voitto
Kookoo onnistui nappaamaan kauden toisen voittonsa, kun se kaatoi KalPan tiukan ottelun jälkeen 1–0. Kouvolalaisten sankari oli toisessa erässä osunut Trevor Mingoia. Jo aiemmin KooKoo oli saanut maalin kuopiolaisten verkkoon peräti kahdesti, kun Vilmos Gallon kantapääkikka ja sentteri Kimi Koiviston osuma hylättiin potkumaaleina.
– Ilmaiset virheet jäivät suorituksestamme pois. Pääsimme viemään peliä selvästi kaksi erää, mutta Samu Perhonen piti KalPaa pinnalla, kuvaili KooKoon valmentaja Jussi Ahokas.
Jukurit pilasi Sportin juhlat
Jukurit kävi ryöstöretkellä Vaasassa, kun se otti liigassa toisen voittonsa putkeen. Sport kaatui lukemin 4–1. Ottelun ratkaisuksi muodostui kolmannen erän alku, jolloin Vadim Pereskokov teki Jukureiden kolmannen maalin. Minuuttia myöhemmin samainen Pereskokov ampui rangaistuslaukauksen tolppaan ja hetkistä myöhemmin kiekko lipui maaliviivaa pitkin ohi.
– Meillä on ollut rankka viikko vähillä unilla. Kolmanteen erään saimme energiat ihan tappiin ja olimme siinä viisaita, ilmoitti Jukureiden päävalmentaja Pekka Kangasalusta.